میرعلی سیداوفون سؤزلرینه گؤره، حتی بعضی عابده‌لر گؤستریر کی، تۆرک خالقلاری آغاجی دوْغوم و اۇشاقلارین هامیسی اوْلان ایلاهه ایله بیرگه تصور ائتمیشلر. بۇ میفوْلوْژی باخیمدان طبیعی حالدیر. دۆنيا آغاجی بۆتون دۆنيانین، ائله‌جه‌ده يارادیجیسی، هامیسی سايیلیرمیش. بئله اینام حؤکم سۆروردوسه، دئمه‌لی،اۇشاقلاری حمایه‌‌ ائدن ایلاهه، یعنی اۇمای طبیعی اوْلاراق آغاجلا قوْشا ياد ائدیلمه‌لی ایدی: “مشهور تۆرکوْلوْق رادلوْوون تۆرک خالقلاریندان توْپلادیغی آغیز ادبیاتی ماتئریاللاری اوْنا بئله بیر فیکیر يۆروتمه‌يه ایمکان وئرمیشدیر کی،تۆرک خالقلاری‌نین شیفاهی ادبیاتیندا ایلاهه اۇمايلا آغاج همیشه قوْشا خاطیرلانمیشدیر و بۇ حال 19-جۇ عصرین سوْنو – ایگیرمی عصرین اوللرینه قدر داوام ائتمیشدیر. عالیمین سیبیر و آلتای تۆرکلریندن توْپلادیغی ماتئریاللاردا دئيیلیر: بیز ایلکین آتامیز اۆلگندن تؤره‌دیگیمیز زامان بۇ ایکی چايین آغاجی دا اۇمای ایله برابر گؤيدن ائنمیشدیر.”